ΓΡΑΠΤΗ ΕΡΩΤΗΣΗ E-2428/97 υποβολή: Claude Desama (PSE) προς την Επιτροπή (11 Iουλίου 1997)

Θέμα: Ευρωπαϊκές επιδοτήσεις για την κατάρτιση των δικαιούχων κατωτάτου εγγυημένου εισοδήματος (minimexιs) στο Βέλγιο

Όπως αναφέρει άρθρο της εφημερίδας «Le Soir» της 23ης Ιουνίου, με τίτλο «η TOK αποθηκεύει τις ευρωπαϊκές επιδοτήσεις στο βόρειο τμήμα της χώρας», παρατηρείται λίαν ανισοβαρής διάθεση των ευρωπαϊκών επιδοτήσεων για την επαγγελματική κατάρτιση των minimexιs, τούτο δε προς όφελος των φλαμανδικών Δημοσίων Κέντρων Κοινωνικής Πρόνοιας (C.P.A.S.). Παρά το γεγονός ότι ο αριθμός των minimexιs της Βαλλονίας είναι ανώτερος (48% έναντι 36,6% στη Φλάνδρα το 1997), τουλάχιστον το 80% των ευρωπαϊκών επιδοτήσεων διατίθενται στα φλαμανδικά C.P.A.S. Η ανισότητα αυτή διαρκεί από το 1988, οπότε δημιουργήθηκε η ένωση «ΤΟΚ-EFD (ΑΠΑΣΧΟΛΗΣΗ ΚΑΙ ΕΠΑΓΓΕΛΜΑΤΙΚΗ ΚΑΤΑΡΤΙΣΗ ΤΩΝ ΜΕΙΟΝΕΚΤΟΥΝΤΩΝ ΑΤΟΜΩΝ).

Η εν λόγω ένωση ιδρύθηκε, κατόπιν πρωτοβουλίας της κ. Miet SMET, Βελγίδας Υπουργού Απασχόλησης και Εργασίας, από πρώην μέλος του Γραφείου της και ήταν αποκλειστικά και μόνο φλαμανδικη έως το 1991. Σήμερα, το Διοικητικό Συμβούλιο απαρτίζεται από 57 μέλη: 3 εκπροσώπους δημοσίων οργανισμών (μεταξύ των οποιων το Υπουργείο Απασχόλησης), 3 εκπροσώπους C.P.A.S. των Βρυξελλών, 5 εκπροσώπους C.P.A.S. της Βαλλονίας και 45 εκπροσώπους C.P.A.S. της Φλάνδρας.

Έχοντας υπόψη τις καταφανείς αυτές ανισότητες, είναι διατεθειμένη η Επιτροπή να διενεργήσει διοικητική έρευνα και, εφόσον διαπιστωθούν ανωμαλίες, να λάβει τα επιβαλλόμενα μέτρα για την ορθή κατανομή των πόρων που καταβάλλει;

Απάντηση του κ. Flynn εξ ονόματος της Επιτροπής (11 Σεπτεμβρίου 1997)

Η Ευρωπαϊκή Επιτροπή έχει επίγνωση των ανησυχιών που εξέφρασαν τα αξιότιμα μέλη του Ευρωπαϊκού Κοινοβουλίου σχετικά με την πιθανή άνιση κατανομή των οικονομικών κονδυλίων που διαχειρίζεται ο «ΤΟΚ-EFD», ο μη κυβερνητικός οργανισμός προώθησης που είναι αρμόδιος για τη διαχείριση του στόχου 3 του λειτουργικού προγράμματος του Ευρωπαϊκού Κοινωνικού Ταμείου, στο πλαίσιο που θεσπίστηκε από το ομοσπονδιακό υπουργείο Εργασίας και Απασχόλησης.

Λαμβάνοντας υπόψη το θέμα αυτό, πρέπει να αναλογιστεί κανείς δύο ιδιαίτερα σημεία. Πρώτον ότι το Hainaut είναι μια περιοχή του στόχου 1 και δεν έχει δικαίωμα χρηματοδότησης μέσω του ομοσπονδιακού προγράμματος για το στόχο 3. Αυτό επηρεάζει τα ποσοστά της γεωγραφικής κατανομής στο πλαίσιο του στόχου 3. Δεύτερον, ο «ΤΟΚ-EFD»δεν έχει απορρίψει επίσημες αιτήσεις χρηματοδότησης των δημοσίων κέντρων κοινωνικής βοήθειας (CPAS) της Βαλλωνίας πριν από το 1996.

Στη συνεδρίαση της ελεγκτικής επιτροπής το Δεκέμβριο του 1996 η Ευρωπαϊκή Επιτροπή πληροφορήθηκε σχετικά με την απόρριψη και κανόνισε μια συνάντηση με τη διοίκηση του «ΤΟΚ-EFD». Το θέμα προστέθηκε επίσης στην ημερήσια διάταξη της επόμενης συνεδρίασης της ελεγκτικής επιτροπής για το ομοσπονδιακό λειτουργικό πρόγραμμα. Σε αμφότερες συνεδριάσεις οι εκπρόσωποι της Ευρωπαϊκής Επιτροπής εξέφρασαν την ανησυχία τους σχετικά με τη σύνθεση του διοικητικού συμβουλίου λόγω του ότι θα μπορούσε να προδικάσει την ισορροπημένη διατομή των σχεδίων. Το ομοσπονδιακό υπουργείο Εργασίας και Απασχόλησης και η διοίκηση του «ΤΟΚ-EFD» ανέλαβαν να εξετάσουν τυχόν μεταρρυθμίσεις για την εξασφάλιση ίσης μεταχείρισης όλων των περιπτώσεων.

Στο πλαίσιο της μεσοπρόθεσμης επιθεώρησης του βελγικού ομοσπονδιακού λειτουργικού προγράμματος, η ελεγκτική Επιτροπή απαίτησε να διατεθούν ως ζήτημα προτεραιότητας πρόσθετοι πόροι για να αποκατασταθεί η γεωγραφική ισορροπία και να αποφευχθεί η διακοπή της καλής εργασίας που εκτέλεσαν τα φλαμανδικά CPAS.

H Ευρωπαϊκή Επιτροπή θα συνεχίσει να παρακολουθεί το πρόβλημα αυτό.